《秋晨坐莲池上意态欲仙因钓鱼作鲙代粥凉沁诗脾喜赋一章》
明代·邓云霄

爽气凄清水槛开，垂纶濯足兴悠哉。闲身已坐冰壶里，鲜鲙还擎雪片来。

传得鱼经新凿沼，更烹莼菜佐衔杯。银鳞翠鬣时堪掇，何必淞江有四鳃。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。